Зиусхьэнымрэ сэрэ зауи бани хэмыту дызэгурыIуэт. Ауэ унэIуту сыувын и пэкIэ сызыщымэхъэша емыкIумрэ пудыныгъэмрэ Iуэхум зэрыхэтыр нэрылъагъут, махуэ къэси зыкъызигъащIэт.
Полэ сезэгътэкъым. ФIыуэ ягъэшха псэущхьэ удэфат ар, Орловым зэрызиусхьэным щхьэкIэ хьэщыкъ хуэхъуарэ сэ сызэрыунэIутым щхьэкIэ сызримыпэсу. ПщIэну щыткъым, унэIут дыдэм е пщафIэм ар тхьэIухуду къыщыхъункIи хъунт: нэкIущхьэ тхъуэплъ, пэтIей, нэ зэхуэшарэ тэджыным нэса Iэпкълъэпкъ пшэррэ. Сэхусэплъ зыхилъхьэт, и набдзэхэмрэ и Iупэхэмрэ илэт, куэншыбэрэ кIэр зыгъэбырыб щIагъщIэлърэ щитIагъэт, ахъшэ жьгъейхэм къыхэщIыкIа Iэпщэхъуи илът.
Лъэбакъуэ цIыкIукIэ зекIуэт, дэлъейуэрэ. КъыщикIухькIэ и плIэхэри и шхужьри игъэкIэрахъуэт, е, зэрыжаIэу, иудэт. ПщэдджыжькIэ абы и гъусэу пэшхэр щызэлъыIусхкIэ, и кIэхэм я щхъыщхъ макъми, и щIагъщIэлъ зэщIэскъыскъэми, и Iэпщэхъу зуми, Iупэлэмрэ зиусхьэным къыфIидыгъуа дыхумрэ къакIэрих къэхьпэмэми абы и гъусэу зы хьэдэгъуэдахэ гуэр сщIэуэ фэ зырызагъэплъыжт. И гъусэу сызэрымыдыгъуэра, хьэмэ щIасэлI сыхуэхъуну сызэрыхэмытым игу зригъэбгъэжрэт, сытми, хамэу сыкъилъытауэ, япэ махуэм щегъэжьауэ сыкъилъагъу хъутэкъым абы.
IэбэкIэ зэрызмыщIэри, унэIутыфэ зэрыстемытри, сызэрысымаджэри абы дежкIэ икIагъэ дыдэт, къысщигъэмэхъашэу. Абы щыгъуэ сэ Iейуэ сыпсчэт, жэщкIэ щызмыгъэжей къыхуихуэу, сыту жыпIэмэ, Полэ и пэшымрэ сысеймрэ я зэхуакум пхъэ блын фIэкIа дэттэкъым. Арати, пщэдджыжь къэс къызжиIэт:
- Аргуэру сыбгъэжеякъым. Сымаджэщращ уэ уздыщIэлъын хуейр, зиусхьэнхэм я дежкъым.
Сэ цIыху сызэрымыхъунуми, пхужымыIэн хуэдизкIэ езым нэхърэ нэхъ лъахъшэ гуэру сызэрыщытми апхуэдизкIэ шэч къытрихьэтэкъым Поли, я пщылIхэр щыту зызыгъэпскIын мыукIытэ урым гуащэхэм ещхьу, жэщджанэ фIэкIа щымыгъыу си пащхьэ итыныр зыуи къыщыхъутэкъым.
Зэгуэр шэджагъуашхэ тщIыуэ (махуэ къэс шхапIэм хьэнтхъупсрэ лы гъэжьарэ къытхурахт), гукъыдэж хъарзынэ иIэу зрезгъэхьэлIэри, сеупщIащ:
- Полэ, Тхьэр уи фIэщ хъурэ уэ?
- Мэхъу-тIэ!
- НтIэ, уи фIэщ хъу къыщIэкIынщ судышхуэ къыттращIыхьу Iейуэ тщIа псом щхьэкIи Тхьэм и пащхьэ жэуап зэрыщытхьыжынур?
Зыри жиIакъым, и IупщIакIэхэр хиша фIэкIа. ИтIанэ зи ныбэ из и нэ щIыIэхэм сыщIэплъэри къызгурыIуащ мы зэрыхъун хъуа псэущхьэм тхьэи, напи, хабзи зэримыIэр. Зыгуэрым и псэ хэсхын, схъунщIэн, е мафIэ щIэздзэн хуей хъуамэ, ахъшэкIэ абы нэхърэ нэхъ дэIэпыкъуэгъуфI згъуэтыну къыщIэкIынтэкъым.
Зыми сызэремысам, «уэ» жысIэн хьэл зэрызимыIэм, сытым дежи пцIы упсын (зиусхьэныр щIэсу «зиусхьэныр щIэскъым» жыпIэныр) зэрыхуейм Орловым деж сыщыщыIа япэ тхьэмахуэр къыстригъэхьэлъащ. УнэIут фащэр афэджанэу къысщыхъут. Ауэ итIанэ сесащ. УнэIут дыдэм хуэдэу жаIэр сщIэт, пэшхэр зэлъыIусхт, жыIэщIэу сызэхэзежэт.
